b'\n_START_ARTICLE_\nComuna Lude\xc8\x99ti, D\xc3\xa2mbovi\xc8\x9ba\n_START_SECTION_\nIstoric\n_START_PARAGRAPH_\nPrima atestare documentara dateaz\xc4\x83 din 27 mai 1539 \xc3\xaentr-o scrisoare, de punere \xc3\xaen posesie a unei mo\xc8\x99ii, a lui Radu Paisie,domnul \xc8\x9a\xc4\x83rii Rom\xc3\xa2ne\xc8\x99ti._NEWLINE_La sf\xc3\xa2r\xc8\x99itul secolului al XIX-lea, comuna Lude\xc8\x99ti f\xc4\x83cea parte din plaiul Dealul-D\xc3\xa2mbovi\xc8\x9ba al jude\xc8\x9bului D\xc3\xa2mbovi\xc8\x9ba \xc8\x99i era format\xc4\x83 din satele Scheiu, Lude\xc8\x99ti \xc8\x99i Tele\xc8\x99ti, cu 2370 de locuitori. \xc3\x8en comun\xc4\x83 func\xc8\x9bionau trei biserici, o \xc8\x99coal\xc4\x83 \xc8\x99i trei mori de ap\xc4\x83._NEWLINE_\xc3\x8en 1925, comuna este consemnat\xc4\x83 \xc3\xaen plasa Boga\xc8\x9bi a aceluia\xc8\x99i jude\xc8\x9b, av\xc3\xa2nd \xc3\xaen compunere satele Lude\xc8\x99ti \xc8\x99i Tele\xc8\x99ti, cu 1660 de locuitori._NEWLINE_\xc3\x8en 1950, comuna a fost inclus\xc4\x83 \xc3\xaen raionul G\xc4\x83e\xc8\x99ti din regiunea Arge\xc8\x99, iar \xc3\xaen 1968 a revenit la jude\xc8\x9bul D\xc3\xa2mbovi\xc8\x9ba, \xc3\xaen componen\xc8\x9ba actual\xc4\x83.\n_START_SECTION_\nBiserica\n_START_PARAGRAPH_\nBiserica din Lude\xc8\x99ti, cu hramul \xe2\x80\x9eAdormirea Maicii Domnului\xe2\x80\x9d, a fost ridicat\xc4\x83 \xc3\xaen 1680, de c\xc4\x83tre logof\xc4\x83tul Stoica Ludescu,cu sprijinul domnitorului \xc8\x98erban Cantacuzino. Aceast\xc4\x83 biseric\xc4\x83 a fost cercetat\xc4\x83 de istoricul Nicolae Iorga, probabil \xc3\xaen 1936. \xc3\x8en biseric\xc4\x83 sunt \xc3\xaenmorm\xc3\xa2ntate so\xc8\x9bia \xc8\x99i ficele logof\xc4\x83tului.Biserica a folosit \xc8\x99i la protejarea locuitorilor,av\xc3\xa2nd la intrarea din pridvor \xc3\xaen pronaos o u\xc8\x99\xc4\x83 de stejar foarte solid\xc4\x83,care \xc3\xaenc\xc4\x83 p\xc4\x83streaz\xc4\x83 urmele de bard\xc4\x83 (sau iatagan) ale n\xc4\x83v\xc4\x83litorilor de pe aceste meleaguri._NEWLINE_Dintre preo\xc8\x9bii care au slujit la biserica din Lude\xc8\x99ti se remarc\xc4\x83 Nicolae Cercel, care a fost \xc8\x99i \xc3\xaenv\xc4\x83\xc8\x9b\xc4\x83tor. Acesta a avut 4 b\xc4\x83ie\xc8\x9bi \xc8\x99i 2 fete. Trei b\xc4\x83ie\xc8\x9bi au ajuns la r\xc3\xa2ndul lor preo\xc8\x9bi. Dintre ace\xc8\x99tia, Gheorghe Cercel, \xc3\xaenv\xc4\x83\xc8\x9b\xc4\x83tor, a murit \xc3\xaen lupta de la Prunaru-Bujoreni iar \xc8\x98tefan Cercel, preot, a ajuns deputat, membru \xc3\xaen biroul de conducere al Partidului Na\xc8\x9bional \xc8\x9a\xc4\x83r\xc4\x83nesc. Preotul Matei Mosoia, care a slujit \xc3\xaen perioada 1941-1985, a p\xc4\x83strat biserica \xc3\xaen perioada grea a comunismului.\n_START_SECTION_\n\xc8\x98coala\n_START_PARAGRAPH_\n\xc8\x98coala func\xc8\x9bioneaz\xc4\x83 din anul 1842. Primul \xc3\xaenv\xc4\x83\xc8\x9b\xc4\x83tor a fost Ion Predescu. Dintre \xc3\xaenv\xc4\x83\xc8\x9b\xc4\x83torii \xc8\x99i profesorii din Lude\xc8\x99ti s-au remarcat Nicolae Popescu, din 1865, Ion Mihalache \xc3\xaen perioada 1901-1903,Alexandru Dragomirescu, directorul \xc8\x99colii \xc3\xaen perioada 1904-1940, Gheorghe I. Marinescu, director \xc3\xaen perioada 1940-1944, Marin Vasilescu, \xc3\xaen perioada 1923-1966,director \xc3\xaen perioada 1944-1966, Mihai Marinescu, profesor de istorie, Nelu Mih\xc4\x83ilescu, profesor de matematic\xc4\x83, Constantin Murineanu, profesor de Limba Romana si franceza, Florica Andreescu, profesor de istorie, Gheorghe Ni\xc8\x9bescu, profesor de matematic\xc4\x83, Nicolae Ilie, profesor de biologie \xc8\x99i chimie.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Lude\xc8\x99ti se ridic\xc4\x83 la 5.137 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 5.078\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (71,89%), cu o minoritate de romi (25,5%). Pentru 2,59% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (86,49%), cu o minoritate de penticostali (10,41%). Pentru 2,59% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'